આપની વાત એકદમ સાચી છે. રજાઓ જ નહિ, માત્ર એક રજા પાડવી પડે તો પણ મને અપાર દુઃખ થતું હોય છે. રોજ કંઈક નવું અપાવવું જ જોઈએ એવો નિયમ રાખવો મને પણ ગમે છે પરંતુ કદાચ આપની જેમ ઘણાબધા મિત્રોને ખ્યાલ નહીં હોય કે રીડગુજરાતીની કોઈ ટીમ કે ગ્રુપ નથી. આ સમગ્ર કાર્ય એકલે હાથે કરવાનું હોવાથી સ્વાભાવિક છે કે કામનું ભારણ કેટલું રહેતું હશે એ આપ સમજી શકો છો. સતત સાત વર્ષના આ માનસિક શ્રમને કારણે હમણાં થોડો સમયથી મને કેટલીક શારીરિક તકલીફો પણ થઈ અને એના નિદાનનો ડૉક્ટરોએ એક જ ઉપાય કહ્યો કે થોડો સમય વિરામ લેવો જોઈએ. મને પણ એ વાત યોગ્ય લાગી. જો લાંબો સમય કામ કરવું હશે તો થોડો વિરામ લેવો જરૂરી બની જાય છે. અંતે સ્વાસ્થ્યથી આગળ વધીને કશું જ નથી ને ? વળી, નવા નવા માર્ગો, નવા લેખો આ નવરાશની પળોમાં જ સૂઝે છે. થોડું દૂર જવાનું હોય છે, પાસે આવવા માટે.